**Saeimas un nevalstisko organizāciju forums**

**“Meklējot ilgtspējīgus risinājumus valsts attīstībai”**

2019. gada 10.jūnijā

Diskusija - **Depozīta sistēmas ieviešana Latvijā un vides aizsardzība**

**Diskusijas vadītājs – Jānis Vitenbergs,** Saeimas Tautsaimniecības, agrārās, vides un reģionālās politikas komisijas priekšsēdētājs

**Diskusijas līdzvadītājs - Ojārs Balcers,** biedrības “Zaļā brīvība” pētnieks

Diskusijas ievadā tās dalībnieki uzklausīja informatīvu apskatu par depozīta sistēmas ieviešanas aktualitātēm, ko sniedza Tautsaimniecības agrārās, vides un reģionālās politikas komisijas priekšsēdētājs Jānis Vitenbergs, Vides aizsardzības un reģionālās attīstības parlamentārais sekretārs un Vides un klimata apakškomisijas priekšsēdētājs Artūrs Toms Plešs, Latvijas Alus Darītāju Savienības pārstāvis Pēteris Liniņš, kā arī biedrības “Zaļā Brīvība” pētnieks Ojārs Balcers.

Foruma dalībnieki pārrunāja Iepakojuma likuma virzību Saeimā un apsprieda sadarbību ar nevalstiskajām organizācijām. Interese par šo jautājumu ir liela, tāpēc NVO pārstāvji vēlējas uzzināt, kā, ņemot vērā viedokļu daudzveidību, norit darbs komisijā. Tautsaimniecības komisijas priekšsēdētājs akcentēja, ka ir notikušas tikšanās ar visām iesaistītājām pusēm, tāpat visiem ir iespēja paust viedokli arī komisijas sēžu laikā. Diskusijas par likumprojektu bijušas arī Vides un klimata apakškomisijā.

Foruma laikā pušu vidū valdīja vienprātība par depozīta sistēmas nepieciešamību, kā arī dalībnieki

izteica vēlmi, lai to ieviestu pēc iespējas īsākā laika periodā, atzīstot, ka diskusijas par sistēmas ieviešanu ir ieilgušas. NVO pārstāvji vēlējās zināt iemeslus, kāpēc depozīta sistēmas ieviešana ir iekavēta. Sarunā parlamentārieši izcēla sabiedrisko organizāciju aktivitāti, kā arī to, ka diskusiju atsākšanu pēc ilga perioda pamudināja sabiedrības iniciatīvu portālā "Manabalss.lv savāktie iedzīvotāju paraksti.

Foruma dalībnieki izteica bažas, ka, par spīti šķirošanas pasākumiem un vides izglītībai Latvijā, īstenotā atkritumu apsaimniekošanas sistēma neļaus sasniegt tos ambiciozos mērķus, kurus noteikusi Eiropas Savienība. Tāpat izskanēja bažas par to, ka ieguldījumi atkritumu apsaimniekošanas sistēmā nav veikti efektīvi. Klātesošie piekrita, ka ir būtiski runāt ne vien par dzērienu depozīta sistēmas ieviešanu, bet ir aktīvi jārisina arī citas problēmas atkritumu apsaimniekošanā, piemēram, jāsamazina citu plastmasas atkritumu nonākšanu dabā un jāaizliedz vienreizlietojamie plastmasas trauki. Tāpat klātesošie izteica bažas par notiekošo riepu apsaimniekošanas jomā, kā arī aicināja stingrāk pievērsties bīstamo atkritumu jomas uzraudzībai.

Vienlaikus diskusijas dalībnieki piekrita, ka, lai samazinātu atkritumu daudzumu ir svarīga gan sistemātiska rīcība, gan arī katra cilvēka individuāla darbība. NVO pārstāvji rosināja, ka, var negaidīt termiņu, kad būs jāievieš depozīta sistēma, bet, piemēram, mazie tirgotāji var sākt rīkoties jau tagad un domāt par veidiem, ka sniegt iespēju iedzīvotājiem nodot izlietoto iepakojumu.